作者：柳永
词牌/韵律：倾杯・倾杯乐

paragraphs: 离宴殷勤，兰舟凝滞，看看送行南浦。
情知道世上，难使皓月长圆，彩云镇聚。
算人生、悲莫悲於轻别，最苦正欢娱，便分鸳侣。
泪流琼脸，梨花一枝春带雨。
惨黛蛾、盈盈无绪。
共黯然消魂，重携纤手，话别临行，犹自再三、问道君须去。
频耳畔低语。
知多少、他日深盟，平生丹素。
从今尽把凭鳞羽。